Návrh ROZHODNUTIE RADY, ktorým sa určuje pozícia Únie týkajúca sa rozhodnutia spoločného výboru zriadeného na základe Dohody medzi Európskou úniou a Ukrajinou o zjednodušení postupu pri vydávaní víz, pokiaľ ide o prijatie spoločných usmernení k vykonávaniu Dohody /* COM/2014/0679 final - 2014/0315 (NLE) */





DÔVODOVÁ SPRÁVA 1. KONTEXT NÁVRHU Dohoda medzi Európskou Úniou a Ukrajinou o zjednodušení postupu pri vydávaní víz nadobudla platnosť 1. januára 2008. Dohoda stanovuje na základe reciprocity právne záväzné práva a povinnosti na účely zjednodušenia postupov pri vydávaní víz ukrajinským občanom. V článku 12 tejto dohody sa ustanovuje spoločný výbor, ktorého úlohou je monitorovať vykonávanie dohody. Spoločný výbor poukázal na potrebu spoločných usmernení s cieľom zabezpečiť plne harmonizované vykonávanie dohody o zjednodušení postupu pri vydávaní víz medzi konzulátmi členských štátov a objasniť vzťah medzi ustanoveniami tejto dohody a ustanoveniami zmluvných strán, ktoré sa naďalej uplatňujú na vízové záležitosti, na ktoré sa táto dohoda nevzťahuje. Spoločný výbor prijal takéto usmernenia svojim rozhodnutím č. 1/2009 z 25. novembra 2009. Tieto usmernenia nie sú súčasťou dohody, a preto nie sú právne záväzné. Dôrazne sa však odporúča, aby sa nimi diplomatický a konzulárny personál dôsledne riadil pri vykonávaní ustanovení dohody. Po nadobudnutí platnosti Dohody medzi Európskou Úniou a Ukrajinou, ktorou sa mení a dopĺňa Dohoda medzi Európskym spoločenstvom a Ukrajinou o zjednodušení postupu pri vydávaní víz, 1. júla 2013 sa majú usmernenia zodpovedným spôsobom zmeniť. Usmernia sa upravili v súlade so zmenenou dohodou, ktorá obsahuje nové ustanovenia týkajúce sa ďalšieho zjednodušenia postupov pri vydávaní víz v rámci schengenského priestoru pre občanov Ukrajiny na predpokladaný pobyt, ktorý počas obdobia 180 dní neprekročí 90 dní, ako aj v súlade s novými právnymi predpismi EÚ v oblasti spoločnej vízovej politiky (napr. vízový kódex). Preto sa v nich odráža príslušné a v súčasnosti platné vízové acquis EÚ. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Usmernenia, ktoré sú pripojené k prílohe k tomuto návrhu rozhodnutia Rady, sú výsledkom konzultácií s členskými štátmi v rámci pracovnej skupiny pre víza z 12. decembra 2013, 10. januára, 20. februára a 15. apríla 2014. Komisia pri viacerých príležitostiach konzultovala tieto usmernenia s príslušnými orgánmi na Ukrajine, okrem iného aj na zasadnutí spoločného výboru 14. mája 2014. 3. PRÁVNE PRVKY NÁVRHU Usmernenia, ktoré sa majú prijať na základe splnomocnenia udeleného zástupcovi Komisie v spoločnom výbore na základe tohto návrhu, nie sú pre členské štáty právne záväzné. Tieto usmernenia majú poskytnúť poradenstvo a podrobné vysvetlenie ustanovení dohody osobám, ktoré vykonávajú zmenenú dohodu medzi Európskou Úniou a Ukrajinou o zjednodušení postupu pri vydávaní víz. Usmernenia berú do úvahy ustanovenia vízového kódexu a ďalších právnych predpisov v oblasti vízovej politiky EÚ s cieľom zaistiť, aby konzulárni zástupcovia členských štátov konali pri vykonávaní ustanovení dohody o zjednodušení postupu pri vydávaní víz v súlade s celým acquis EÚ v oblasti vízovej politiky. Ustanovenia dohody majú prednosť pred ustanoveniami vízového kódexu v otázkach, ktoré upravujú oba tieto právne predpisy. 4. FINANČNÝ A ROZPOČTOVÝ VPLYV Tento návrh nemá žiadny vplyv na rozpočet Európskej únie. 2014/0315 (NLE) Návrh ROZHODNUTIE RADY, ktorým sa určuje pozícia Únie týkajúca sa rozhodnutia spoločného výboru zriadeného na základe Dohody medzi Európskou úniou a Ukrajinou o zjednodušení postupu pri vydávaní víz, pokiaľ ide o prijatie spoločných usmernení k vykonávaniu Dohody RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 218 ods. 9, keďže: (1) V článku 12 Dohody medzi Európskou úniou a Ukrajinou o zjednodušení postupu pri vydávaní víz[1] (ďalej len „dohoda o zjednodušení postupu pri vydávaní víz“) sa vytvára spoločný výbor. Stanovuje sa v ňom, že spoločný výbor najmä monitoruje vykonávanie uvedenej dohody. (2) Spoločný výbor v rámci svojej zodpovednosti poukázal na potrebu spoločných usmernení s cieľom zabezpečiť plne harmonizované vykonávanie dohody o zjednodušení postupu pri vydávaní víz medzi konzulátmi členských štátov a objasniť vzťah medzi ustanoveniami uvedenej dohody a ustanoveniami zmluvných strán, ktoré sa naďalej uplatňujú na vízové záležitosti, na ktoré sa dohoda nevzťahuje. (3) Spoločný výbor už takéto usmernenia prijal svojim rozhodnutím č. 1/2009 z 25. novembra 2009. Tieto usmernenia by sa mali prispôsobiť novým ustanoveniam zmenenej dohody o zjednodušení postupu pri vydávaní víz a zmenám právnych predpisov Únie týkajúcich sa vízovej politiky. V záujme prehľadnosti je vhodné tieto usmernenia nahradiť. (4) Dohoda medzi Európskou Úniou a Ukrajinou, ktorou sa mení a dopĺňa Dohoda medzi Európskym spoločenstvom a Ukrajinou o zjednodušení postupu pri vydávaní víz[2], nadobudla platnosť 1. júla 2013. (5) Nariadenie Európskeho parlamentu a Rady (ES) č. 810/2009[3] nadobudlo účinnosť 5. apríla 2010 a stanovujú sa v ňom postupy a podmienky udeľovania víz na tranzit cez územie členských štátov alebo plánované pobyty na ich území, ktorých dĺžka počas akéhokoľvek 180-dňového obdobia nepresahuje 90 dní. (6) Malo by sa rozhodnúť o pozícii, ktorá sa má prijať v rámci spoločného výboru, pokiaľ ide o prijatie takýchto spoločných usmernení, ROZHODLA TAKTO: Jediný článok Pozícia, ktorú má Únia prijať v rámci spoločného výboru zriadeného článkom 12 Dohody medzi Európskou úniou a Ukrajinou o zjednodušení postupu pri vydávaní víz, pokiaľ ide o prijatie spoločných usmernení na jej vykonávanie, sa zakladá na návrhu rozhodnutia spoločného výboru, ktorý tvorí prílohu k tomuto rozhodnutiu. V Bruseli Za Radu predseda [1] Ú. v. EÚ L 332, 729.11.3007, s. 68. [2] Ú. v. EÚ L 168, 20.6.2013, s. 11. [3] Nariadenie Európskeho parlamentu a Rady (ES) č. 810/2009 z 13. júla 2009, ktorým sa ustanovuje vízový kódex Spoločenstva (vízový kódex) (Ú. v. EÚ L 243, 15.9.2009, s. 1). PRÍLOHA k ROZHODNUTIU RADY, ktorým sa určuje pozícia Únie týkajúca sa rozhodnutia spoločného výboru zriadeného na základe Dohody medzi Európskou úniou a Ukrajinou o zjednodušení postupu pri vydávaní víz, pokiaľ ide o prijatie spoločných usmernení k vykonávaniu Dohody NÁVRH ROZHODNUTIE SPOLOČNÉHO VÝBORU č. …/2014 ZRIADENÉHO DOHODOU MEZDI EURÓPSKOU ÚNIOU A UKRAJINOU O ZJEDNODUŠENÍ POSTUPU PRI VYDÁVANÍ VÍZ z ..... 2014 so zreteľom na prijatie spoločných usmernení o jej vykonávaní (…/…/…) VÝBOR, so zreteľom na Dohodu medzi Európskou úniou a Ukrajinou o zjednodušení postupu pri vydávaní víz (ďalej len „dohoda“), a najmä na jej článok 12, keďže uvedená dohoda nadobudla platnosť 1. januára 2008, ROZHODOL TAKTO: Článok 1 Spoločné usmernenia k vykonávaniu Dohody medzi Európskou úniou a Ukrajinou o zjednodušení postupu pri vydávaní víz sa stanovujú v prílohe k tomuto rozhodnutiu. Článok 2 Rozhodnutie spoločného výboru č. 1/2009 sa zrušuje. PRÍLOHA k SPOLOČNÝM USMERNENIAM NA VYKONÁVANIE DOHODY MEZDI EURÓPSKOU ÚNIOU A UKRAJINOU O ZJEDNODUŠENÍ POSTUPU PRI VYDÁVANÍ VÍZ Účelom Dohody medzi Európskou úniou a Ukrajinou o zjednodušení postupu pri vydávaní víz, ktorá nadobudla platnosť 1. januára 2008, zmenenej dohodou medzi Európskou úniou a Ukrajinou z 23. júla 2012, ktorá nadobudla platnosť1. júla 2013 (ďalej „dohoda“), je zjednodušiť na základe reciprocity postup pri vydávaní víz pre občanov Ukrajiny na zamýšľaný pobyt, ktorý počas obdobia 180 dní neprekročí 90 dní. Dohoda stanovuje na základe reciprocity právne záväzné práva a povinnosti na účely zjednodušenia postupov pri vydávaní víz ukrajinským občanom. Cieľom týchto usmernení prijatých spoločným výborom zriadeným na základe dohody je zabezpečiť správne a jednotné uplatňovanie ustanovení dohody zo strany diplomatických misií a konzulárnych úradov členských štátov. Tieto usmernenia nie sú súčasťou dohody, a preto nie sú právne záväzné. Dôrazne sa však odporúča, aby sa nimi diplomatický a konzulárny personál dôsledne riadil pri vykonávaní ustanovení dohody. Usmernenia sú koncipované ako živý dokument, ktorý sa bude aktualizovať na základe skúseností s vykonávaním dohody pod záštitou spoločného výboru zriadeného článkom 12 dohody. Usmernenia prijaté spoločným výborom 25. novembra 2009 boli upravené v súlade s Dohodou medzi Európskou úniou a Ukrajinou, ktorou sa mení a dopĺňa Dohoda medzi Európskym spoločenstvom a Ukrajinou o zjednodušení postupu pri vydávaní víz, a s novými právnymi predpismi EÚ, ako je vízový kódex. I. VŠEOBECNÉ OTÁZKY 1.1. Účel a rozsah uplatňovania V článku 1 dohody sa stanovuje, že: „Účelom tejto dohody je zjednodušenie postupu pri vydávaní víz pre občanov Ukrajiny na predpokladaný pobyt, ktorý počas 180 dní neprekročí 90 dní.“ Dohoda sa vzťahuje na všetkých ukrajinských občanov, ktorí žiadajú o krátkodobé vízum, bez ohľadu na krajinu, v ktorej majú bydlisko. V článku 1 ods. 2 dohody sa stanovuje, že: „Ukrajina môže znovu zaviesť vízovú povinnosť iba pre občanov alebo určité kategórie občanov všetkých členských štátov, a nie pre občanov alebo určité kategórie občanov jednotlivých členských štátov. Ak by Ukrajina opätovne zaviedla pre občanov EÚ alebo určité kategórie občanov EÚ vízovú povinnosť, uplatňovali by sa automaticky na základe reciprocity pre príslušných občanov EÚ rovnaké zjednodušenia, ktoré sú v súlade s touto dohodou priznané občanom Ukrajiny.“ V súlade s rozhodnutiami, ktoré prijala ukrajinská vláda, sú všetci občania EÚ od 1. mája 2005 oslobodení od vízovej povinnosti pri cestách na Ukrajinu, ktoré neprekračujú dĺžku 90 dní, alebo od 1. januára 2008 pri tranzite cez územie Ukrajiny. Toto ustanovenie nemá vplyv na právo ukrajinskej vlády meniť tieto rozhodnutia. 1.2. Rozsah dohody V článku 2 dohody sa stanovuje, že: „1. Zjednodušený postup pri vydávaní víz upravený v tejto dohode platí pre občanov Ukrajiny len v tom prípade, ak nie sú oslobodení od vízovej povinnosti podľa právnych predpisov a nariadení Európskej únie alebo členských štátov alebo podľa tejto dohody alebo iných medzinárodných dohôd. 2. Na problematiku, ktorá nie je upravená v ustanoveniach tejto dohody, napríklad zamietnutie vydania víza, uznávanie cestovných dokladov, preukazovanie primeraných prostriedkov na živobytie, odmietnutie vstupu alebo opatrenia súvisiace s vyhostením, sa vzťahuje právny poriadok Ukrajiny alebo členských štátov, alebo Európskej únie.“ Bez toho, aby bol dotknutý článok 10 (ktorým sa ustanovuje oslobodenie od vízovej povinnosti pre držiteľov diplomatických pasov a biometrických služobných pasov Ukrajiny), dohoda neovplyvní existujúce predpisy týkajúce sa vízovej povinnosti a oslobodenia od vízovej povinnosti. Napríklad článok 4 nariadenia Rady č. 539/2001 umožňuje členským štátom oslobodiť od vízovej povinnosti civilné letecké a námorné posádky a ďalšie kategórie osôb. Schengenské pravidlá a v prípade potreby vnútroštátne právne predpisy sa naďalej vzťahujú na všetky otázky, ktoré nie sú upravené v tejto dohode, napríklad na zamietnutie udelenia víza, uznávanie cestovných dokladov, preukazovanie dostatočných prostriedkov na pokrytie životných nákladov, odopretie vstupu a opatrenia súvisiace s vyhostením. Vzťahuje sa to tiež na schengenské pravidlá určovania členského štátu schengenského priestoru zodpovedného za spracovanie žiadosti o vízum. Ukrajinský občan by mal preto aj naďalej žiadať o vízum na konzulárnom úrade toho členského štátu, kde sa nachádza jeho/jej hlavná destinácia cesty; v prípade, ak hlavná destináciu nemá, mal/mala by podať žiadosť na konzuláte členského štátu, v ktorom prvýkrát vstúpi do schengenského priestoru. Dokonca aj v prípade, ak boli splnené podmienky stanovené v dohode, napríklad ak by žiadateľ o vízum predložil doklad potvrdzujúci účel cesty pre kategórie osôb uvedené v článku 4, možno mu udelenie víza stále zamietnuť, ak nie sú splnené podmienky stanovené v článku 5 Kódexu schengenských hraníc, t. j. ak dotyčná osoba nie je držiteľom platného cestovného dokladu, má záznam v SIS alebo ak daná osoba predstavuje hrozbu pre verejný poriadok, vnútornú bezpečnosť, atď. Naďalej platia ďalšie možnosti flexibilného postupu udeľovania víz, ktoré povoľuje vízový kódex pre udeľovanie víz. Napríklad víza na viac vstupov s dlhým obdobím platnosti – až do päť rokov – možno vydať kategóriám osôb, ktoré nie sú uvedené v článku 5, ak sú splnené podmienky stanovené vo vízovom kódexe (pozri článok 24 ods. 2 vízového kódexu). Rovnako sa aj naďalej budú uplatňovať ustanovenia vízového kódexu, ktoré umožňujú oslobodenie od poplatku za vízum alebo jeho zníženie (pozri bod II. 2.1.1.). 1.3. Typy víz, ktoré patria do rozsahu pôsobnosti dohody V článku 3 písm. d) dohody sa „vízum“ vymedzuje ako „oprávnenie vydané členským štátom alebo rozhodnutie prijaté týmto štátom, ktoré sa vyžaduje na: – vstup kvôli zamýšľanému pobytu v tomto členskom štáte alebo vo viacerých členských štátoch, ktorý nepresahuje spolu 90 dní, – vstup na účely tranzitu cez územie daného členského štátu alebo viacerých členských štátov,“ Dohoda sa vzťahuje na tieto typy víz: – „C“ (krátkodobé vízum). Zjednodušenie podľa dohody platí tak pre jednotné víza platné pre celé územie členských štátov, ako aj pre víza s obmedzenou územnou platnosťou. 1.4. Výpočet dĺžky pobytu stanovenej vo víze a najmä otázka, ako určiť šesťmesačné obdobie Nedávne zmeny Kódexu schengenských hraníc novo vymedzili pojem krátkodobého pobytu. Podľa súčasnej definície ide o: „90 dní v rámci akéhokoľvek 180-dňového obdobia, čo zahŕňa posúdenie 180 dní predchádzajúcich každému jednotlivému dňu pobytu“. Deň vstupu sa vypočíta ako prvý deň pobytu na území daných členských štátov a deň výstupu sa vypočíta ako posledný deň pobytu na území daných členských štátov. Pojem „akýkoľvek“ znamená uplatnenie 180-dňového „pohyblivého“ referenčného obdobia, čiže spätného započítania každého dňa pobytu do obdobia posledných 180 dní s cieľom overiť, či je požiadavka týkajúca sa 90/180 dní naďalej splnená. Znamená to, že neprítomnosťou počas neprerušeného obdobia 90 dní sa získava nárok na nový pobyt v dĺžke najviac 90 dní. Definícia nadobudla účinnosť 18. októbra 2013. Elektronickú kalkulačku je možné nájsť na tejto internetovej adrese: http://ec.europa.eu/dgs/home-affairs/what-we-do/policies/borders-and-visas/border-crossing/index_en.htm Príklad výpočtu dĺžky pobytu na základe nového vymedzenia: Osoba, ktorá je držiteľom vstupného víza na viac vstupov počas 1 roka (18.4.2014 – 18.4.2015), prvýkrát vstúpi na územie členských štátov 19. 4. 2014 a zostane tam 3 dni. Následne táto osoba uskutoční ďalší vstup 18. 6. 2014 a zostane 86 dní. Aká je situácia v tieto konkrétne dni? Kedy sa tejto osobe znovu povolí vstup na územie členských štátov? Dňa 11.9.2014: Počas posledných 180 dní (16.3.2014 – 11.9.2014) osoba zostala 3 dni (19. – 21.4.2014) plus 86 dní (18.6.2014 – 11.9.2014) = 89 dní = povolená dĺžka pobytu nebola prekročená. Táto osoba môže zostať ešte 1 deň. Ku dňu 16.10.2014: Osoba môže vstúpiť na dodatočné 3 dni (16.10.2014 sa už pobyt z 19.4.2014 nepočíta, keďže je už mimo obdobia 180 dní); dňa 17.10.2014 sa nepočíta pobyt z 20.4.2014 (mimo obdobia 180 dní; atď.). Ku dňu 15.12.2014 Osoba môže vstúpiť na dodatočných 86 dní (15.12.2014 sa už pobyt z 18.6.2014 nepočíta, keďže je už mimo obdobia 180 dní); dňa 16.12.2014 sa už pobyt z 19.6.2014 stane bezpredmetným, atď.). 1.5. Situácia týkajúca sa členských štátov, ktoré zatiaľ v úplnom rozsahu nevykonávajú schengenské acquis, členských štátov, ktoré sa nezúčastňujú na spoločnej vízovej politike EÚ a pridružených krajín. Členské štáty, ktoré pristúpili k EÚ v roku 2004 (Cyprus, Estónsko, Maďarsko, Lotyšsko, Litva, Malta, Poľsko, Slovensko, Slovinsko a Česká republika), 2007 (Bulharsko a Rumunsko) a 2013 (Chorvátsko) sú viazané dohodou od jej vstupu do platnosti. Schengenské acquis zatiaľ v úplnom rozsahu nevykonávajú iba Cyprus, Rumunsko, Bulharsko a Chorvátsko. Tieto krajiny budú naďalej vydávať vnútroštátne víza s platnosťou obmedzenou na ich vlastné územie. Akonáhle tieto členské štáty začnú vykonávať schengenské acquis v plnom rozsahu, budú uplatňovať túto dohodu. Až do dňa vykonávania schengenského acquis v plnom rozsahu zo strany týchto členských štátov platia pre všetky záležitosti, ktoré táto dohoda neupravuje, ich vnútroštátne právne predpisy. Od uvedeného dňa sa na záležitosti, ktoré táto dohoda neupravuje, uplatnia schengenské pravidlá/vnútroštátne právne predpisy. Bulharsko, Chorvátsko, Cyprus a Rumunsko môžu uznávať povolenia na pobyt, víza typu D a krátkodobé víza vydané štátmi schengenského priestoru a pridruženými krajinami pre krátkodobé pobyty na svojom území. Podľa článku 21 Dohovoru, ktorým sa vykonáva Schengenská dohoda, sú všetky schengenské štáty povinné uznávať dlhodobé víza a povolenia na pobyt vydané navzájom ako platné na účely krátkodobých pobytov na ich území. Schengenské štáty uznávajú povolenia na pobyt, víza typu D a krátkodobé víza pridružených krajín na vstup a krátkodobý pobyt a naopak. Dohoda sa nevzťahuje na Spojené kráľovstvo, Írsko a Dánsko, ale zahŕňa spoločné vyhlásenia, že je vhodné, aby tieto členské štáty uzavreli s Ukrajinou dvojstranné dohody o zjednodušenom postupe pri vydávaní víz. Dvojstranná dohoda o zjednodušení postupu pri vydávaní víz medzi Dánskom a Ukrajinou nadobudla platnosť 1. marca 2009. K rokovaniam o zjednodušení postupu pri vydávaní víz medzi Ukrajinou a Spojeným kráľovstvom či Ukrajinou a Írskom nedošlo. Hoci sú Nórsko, Švajčiarsko, Lichtenštajnsko a Island pridruženými krajinami Schengenu, dohoda sa na tieto štáty nevzťahuje, ale zahŕňa spoločné vyhlásenia, že je vhodné, aby tieto členské štáty uzavreli s Ukrajinou dvojstranné dohody o zjednodušenom postupe pri vydávaní víz. Nórsko podpísalo dvojstrannú dohodu o zjednodušení postupu pri vydávaní víz 13. februára 2008. Táto dohoda nadobudla platnosť 1. septembra 2011. Švajčiarsko ukončilo rokovania o dvojstrannej dohode o zjednodušení postupu pri vydávaní víz v novembri 2011. Island uviedol, že rokovania s Ukrajinou sa už začali. 1.6. Dohoda s Európskou úniou/dvojstranné dohody V článku 13 ods. 1 dohody sa stanovuje, že: „1. Táto dohoda má odo dňa nadobudnutia platnosti prednosť pred ustanoveniami bilaterálnych alebo multilaterálnych dohôd alebo dojednaní uzatvorených medzi jednotlivými členskými štátmi a Ukrajinou, pokiaľ ustanovenia týchto dohôd alebo dojednaní upravujú otázky, ktoré sú predmetom úpravy aj v tejto dohode.“ Od dátumu nadobudnutia platnosti dohody, sa prestávajú uplatňovať ustanovenia platných dvojstranných dohôd medzi členskými štátmi a Ukrajinou o otázkach, na ktoré sa vzťahuje dohoda o zjednodušení postupu pri vydávaní víz. V súlade s právnymi predpismi Európskej únie musia členské štáty prijať potrebné opatrenia na odstránenie nezrovnalostí medzi svojimi dvojstrannými dohodami a dohodou Európskej únie. V článku 13 ods. 2 dohody sa však stanovuje, že: „2. Ustanovenia bilaterálnych dohôd alebo dojednania medzi jednotlivými členskými štátmi a Ukrajinou, ktoré boli uzatvorené pred tým, než táto dohoda nadobudla platnosť, a ktorými sa ustanovuje oslobodenie od vízovej povinnosti pre držiteľov nebiometrických služobných pasov, sa budú aj naďalej uplatňovať bez toho, aby bolo dotknuté právo príslušných členských štátov alebo Ukrajiny vypovedať tieto bilaterálne dohody alebo dojednania alebo pozastaviť ich platnosť.“ Dvojstrannú dohodu s Ukrajinou, ktorá počíta s oslobodením od vízovej povinnosti pre držiteľov služobných pasov, podpísali tieto členské štáty: Bulharsko, Chorvátsko, Cyprus, Lotyšsko, Litva, Maďarsko, Poľsko, Rumunsko a Slovensko. V súlade s článkom 13 ods. 1, pokiaľ sa tieto dohody vzťahujú na držiteľov biometrických služobných pasov, má článok 10 ods. 2 zmenenej dohody prednosť pred ustanoveniami uvedených dohôd. V súlade s článkom 13 ods. 2 sa budú tieto dohody, ktoré boli uzatvorené predtým, než táto dohoda nadobudla platnosť a ktorými sa ustanovuje oslobodenie od vízovej povinnosti pre držiteľov nebiometrických služobných pasov, sa budú aj naďalej uplatňovať bez toho, aby bolo dotknuté právo príslušných členských štátov alebo Ukrajiny vypovedať tieto bilaterálne dohody alebo dojednania alebo pozastaviť ich platnosť. Oslobodenie držiteľov nebiometrických služobných pasov od vízovej povinnosti udelené členským štátom platí iba pre cestu na území tohto členského štátu, nie však na cestu do iných schengenských členských štátov. Ak členský štát uzavrel dvojstrannú dohodu alebo dojednanie s Ukrajinou v otázkach, ktoré dohoda Európskej únie neupravuje, bude sa táto naďalej uplatňovať aj po nadobudnutí platnosti dohody Európskej únie o zjednodušení postupu pri vydávaní víz. 1.7. Vyhlásenie Európskeho spoločenstva o prístupe žiadateľov o víza a o harmonizácii informácií o postupoch pri vydávaní krátkodobých víz a dokladoch, ktoré sa predkladajú spolu so žiadosťou o krátkodobé víza. V súlade s týmto vyhlásením Európskeho spoločenstva pripojeným k pôvodnej dohode boli vypracované spoločné základné informácie o prístupe žiadateľov o víza k diplomatickým misiám a konzulárnym úradom členských štátov a o postupoch a podmienkach vydávania víz a o platnosti vydávaných víz s cieľom zabezpečiť, aby sa žiadateľom poskytovali zrozumiteľné a jednotné informácie. Tieto informácie sú k dispozícii na webovom sídle delegácie EÚ na Ukrajine: http://eeas.europa.eu/delegations/ukraine/index_en.htm Diplomatické misie a konzulárne úrady sa vyzývajú, aby šírili tieto informácie (na informačných tabuliach, formou letákov, na webových sídlach atď.) a aby tiež šírili presné informácie o podmienkach udeľovania víz, zastúpení členských štátov EÚ na Ukrajine a harmonizovanom zozname požadovaných sprievodných dokumentov. II. USMERNENIA TÝKAJÚCE SA OSOBITNÝCH USTANOVENÍ. 2.1. Pravidlá, ktoré sa vzťahujú na všetkých žiadateľov o víza Upozornenie: Je potrebné pripomenúť, že uvedené zjednodušenia týkajúce sa poplatku za spracovanie žiadosti o vízum, lehoty na spracovanie žiadostí o vízum, odchodu v prípade straty alebo odcudzenia dokladov a predĺženia platnosti víza sa vo výnimočných prípadoch uplatňujú na všetkých ukrajinských žiadateľov o víza a držiteľov víz. 2.1.1. Poplatok za spracovanie žiadosti o vízum V článku 6 ods. 1 dohody sa stanovuje, že: „Poplatok za spracovanie žiadosti o vízum pre ukrajinských občanov je 35 EUR. Výška tohto poplatku sa môže preskúmať v súlade s postupom stanoveným v článku 14 ods. 4.“ V súlade s článkom 6 ods. 1 je poplatok za spracovanie žiadosti o vízum 35 EUR. Tento poplatok sa bude vzťahovať na všetkých ukrajinských žiadateľov o víza (vrátane turistov) a týka sa krátkodobých víz bez ohľadu na počet vstupov. Vzťahuje sa aj na žiadosti o udelenie víza podané na vonkajších hraniciach. V článku 6 ods. 2 dohody sa stanovuje, že: „Ak by Ukrajina opätovne zaviedla vízovú povinnosť pre občanov EÚ, poplatok za udelenie víza účtovaný Ukrajinou nebude vyšší ako 35 EUR alebo ako dohodnutá suma, pokiaľ je poplatok preskúmaný v súlade s postupom stanoveným v článku 14 ods. 4.“ V článku 6 ods. 3 dohody sa stanovuje, že: „Členské štáty môžu za vybavenie víza účtovať poplatok vo výške 70 EUR v prípadoch, ak žiadateľ na základe vzdialenosti medzi jeho miestom pobytu a miestom, v ktorom podal žiadosť, požiadal, aby sa o jeho žiadosti rozhodlo do troch dní od jej podania a konzulát súhlasil, že do troch dní rozhodne.“ Poplatok vo výške 70 EUR sa účtuje za spracovanie žiadostí o víza v prípadoch, keď žiadosť o vízum a sprievodné doklady predložil žiadateľ o vízum, ktorého miesto bydliska sa nachádza v oblasti, v ktorej nemá členský štát, do ktorého plánuje žiadateľ cestovať, konzulárne zastúpenie (ak sa v tejto oblasti nenachádza ani konzulát ani vízové centrum či konzulárne úrady členských štátov, ktoré uzavreli dohody o zastúpení s členským štátom, do ktorého žiadateľ plánuje cestovať), a pokiaľ diplomatická misia alebo konzulárny úrad súhlasili s prijatím rozhodnutia o žiadosti o vízum do troch dní. Dôkaz o mieste bydliska žiadateľa sa uvádza na formulári žiadosti o vízum. Ustanovenia článku 6 ods. 3 si v zásade kladú za cieľ uľahčiť podávanie žiadostí o vízum žiadateľom žijúcim vo veľkej vzdialenosti od konzulátu. Ak by si podanie žiadosti o vízum vyžadovalo dlhú cestu, je nutné vízum vydať rýchlo, aby žiadateľ mohol získať vízum bez toho, aby musel rovnako dlhú cestu podniknúť druhý raz. Na základe uvedených dôvodov sa preto v prípadoch, keď „štandardný“ čas spracovania žiadosti o vízum danou diplomatickou misiou alebo konzulárnym úradom trvá 3 dni alebo menej, účtuje štandardný poplatok za vydanie víza vo výške 35 EUR. V prípade diplomatických misií a konzulárnych úradov, ktoré majú systém udeľovania termínov stretnutí, sa do času na vybavenie žiadosti nezapočítava čas pred dohodnutým termínom stretnutia (pozri aj bod 2.1.2). V článku 6 ods. 4 dohody sa stanovuje, že: „4. Bez toho, aby bol dotknutý odsek 5, sú od poplatkov za spracovanie žiadosti o vízum oslobodené tieto kategórie osôb: a) blízki príbuzní – manželskí partneri, deti (vrátane adoptovaných), rodičia (vrátane opatrovníkov), starí rodičia a vnúčatá ktorí navštevujú občanov Ukrajiny s legálnym pobytom na území členského štátu alebo občanov Európskej únie s pobytom na území členského štátu, ktorého sú občanmi;“ Tento odsek upravuje situáciu ukrajinských blízkych príbuzných, ktorí cestujú do členských štátov za účelom návštevy občanov Ukrajiny s legálnym pobytom na území členských štátov alebo občanov Európskej únie s pobytom na území členského štátu, ktorého sú štátnymi príslušníkmi. Ukrajinským žiadateľom o víza, ktorí sú rodinnými príslušníkmi občana Únie v zmysle článku 5 ods. 2 smernice 2004/38/ES z 29. apríla 2004, sa víza vydávajú bezplatne, čo najskôr a na základe zrýchleného postupu. „b) členovia oficiálnych delegácií, ktorí sa na oficiálne pozvanie adresované Ukrajine zúčastňujú na oficiálnych stretnutiach, konzultáciách, rokovaniach alebo výmenných programoch, ako aj udalostiach organizovaných medzivládnymi organizáciami na území niektorého členského štátu; c) členovia národných a regionálnych vlád a parlamentov, ústavných a najvyšších súdov, ak nie sú oslobodení od vízovej povinnosti podľa tejto dohody; d) žiaci, študenti, študenti postgraduálneho štúdia a sprevádzajúci učitelia, ktorí cestujú na účely štúdia alebo vzdelávacích školení; e) osoby so zdravotným postihnutím a v prípade potreby ich sprievod;“ (Pozn. Aby mohli využiť oslobodenie od poplatku, musia obaja žiadatelia o vízum preukázať, že patria do tejto kategórie.) „f) osoby, ktoré predložili doklady preukazujúce nevyhnutnosť ich cesty z humanitárnych dôvodov, vrátane urgentnej lekárskej liečby, a ich sprievod alebo osoby, ktoré cestujú na účely účasti na pohrebe blízkeho príbuzného alebo návštevy vážne chorého blízkeho príbuzného; g) účastníci medzinárodných športových podujatí a ich sprievod;“ (Pozn. týka sa to len profesionálnych sprevádzajúcich osôb; fanúšikovia sa nepovažujú za sprevádzajúce osoby.) „h) účastníci vedeckých, kultúrnych a umeleckých aktivít vrátane univerzitných a iných výmenných programov; i) účastníci oficiálnych výmenných programov organizovaných partnerskými mestami a inými obecnými subjektmi; j) novinári a technický personál pracovne sprevádzajúci novinárov; (Pozn. týka sa to novinárov, na ktorých sa vzťahuje článok 4 ods. 1 písm. e)). k) dôchodcovia;“ (Pozn. Aby mohli žiadatelia o vízum využiť výnimku z poplatkov z tejto kategórie, musia predložiť dôkazy o ich štatúte dôchodcu.) „l) vodiči vozidiel registrovaných na Ukrajine, poskytujúci služby v oblasti medzinárodnej nákladnej a osobnej dopravy, pôsobiaci na území členských štátov; m) členovia vlakových posádok, posádok chladiarenských vozňov a posádok lokomotív v medzinárodných vlakoch, ktorí cestujú na územia členských štátov; n) deti vo veku do 18 rokov a nezaopatrené deti vo veku do 21 rokov.“ (Pozn.: aby mohli žiadatelia o vízum využiť v tejto kategórii oslobodenie od poplatkov, musia predložiť dôkazy preukazujúce ich vek; a – ak sú mladší ako 21 rokov – ešte aj ich závislosť.); „o) predstavitelia náboženských spoločenstiev; p) príslušníci slobodných povolaní, ktorí sa zúčastňujú na medzinárodných výstavách, konferenciách, sympóziách, seminároch alebo iných podobných podujatiach organizovaných na území členských štátov; q) osoby vo veku do 25 rokov (vrátane) zúčastňujúce sa na seminároch, konferenciách, športových, kultúrnych, alebo vzdelávacích podujatiach, ktoré organizujú neziskové organizácie; r) zástupcovia organizácií občianskej spoločnosti, ktorí cestujú na účely vzdelávacích školení, seminárov, konferencií, a to aj v rámci výmenných programov; s) účastníci oficiálnych programov cezhraničnej spolupráce EÚ, napr. v rámci nástroja európskeho susedstva a partnerstva: Prvý pododsek sa uplatňuje aj v prípade, ak je účelom cesty tranzit.“ Toto ustanovenie sa uplatňuje len vtedy, ak je účel cesty do tretej krajiny jedným z účelov uvedených v článku 6 ods. 4 písm. a) až s), napr. ak je potrebný tranzit na účely účasti na seminári, návštevy rodinných príslušníkov, účasti na výmennom programe organizácií občianskej spoločnosti atď. v tretej krajine. Uvedené kategórie osôb sú od poplatku úplne oslobodené. Okrem toho podľa článku 16 ods. 6 vízového kódexu sa „v jednotlivých prípadoch môže vízový poplatok odpustiť alebo znížiť, ak to slúži na podporu kultúrnych alebo športových záujmov, záujmov v oblasti zahraničnej politiky, politiky rozvoja a ostatných oblastí zásadného verejného záujmu alebo z humanitárnych dôvodov.“ Toto pravidlo však nemožno uplatniť na odpustenie poplatku vo výške 70 EUR za spracovanie víza v jednotlivých prípadoch, keď žiadosť o vízum a sprievodné doklady predložil žiadateľ o vízum, ktorého miesto bydliska sa nachádza ďaleko od diplomatickej misie alebo konzulárneho úradu členského štátu a ktorý patrí do niektorej kategórie osôb oslobodených od vízového poplatku vymenovaných v článku 6 ods. 4 dohody. Je tiež potrebné pripomenúť, že na kategórie osôb oslobodených od vízového poplatku by sa mohol ešte vzťahovať poplatok za služby v prípade, že členský štát spolupracuje s externým poskytovateľom služieb. V článku 6 ods. 5 dohody sa stanovuje, že: „5. Ak členský štát pri vydávaní víz spolupracuje s externým poskytovateľom služieb, tento externý poskytovateľ služieb si môže účtovať poplatok za služby. Tento poplatok bude primeraný nákladom, ktoré externému poskytovateľovi služieb vznikli pri plnení jeho úloh, a neprekročí sumu 30 EUR. Členský štát zachová možnosť, aby všetci žiadatelia mohli podávať svoje žiadosti priamo na konzuláte. Ak sa vyžaduje podanie žiadostí na osobnom stretnutí, takéto stretnutie sa uskutoční spravidla do dvoch týždňov odo dňa, kedy bolo o takúto schôdzku požiadané.“ Ak sa však má všetkým kategóriám žiadateľov o vízum zachovať možnosť podať žiadosť o vízum priamo na konzuláte namiesto podania žiadosti prostredníctvom externého poskytovateľa služieb, musí existovať možnosť skutočného výberu medzi týmito dvoma možnosťami. Hoci priamy prístup nemusí byť organizovaný za rovnakých alebo podobných podmienok ako prístup k poskytovateľovi služieb, nemali by tieto podmienky priamy prístup v praxi znemožňovať. Aj keď je prijateľné, aby bola čakacia lehota na dohodnutie stretnutia v prípade priameho prístupu rozdielna, táto čakacia doba by nemala byť taká dlhá, aby v praxi znemožňovala priamy prístup. 2.1.2. Lehota na spracovanie žiadostí o víza V článku 7 dohody sa stanovuje, že: „1. Diplomatické misie a konzulárne úrady členských štátov rozhodnú o vydaní víza do 10 kalendárnych dní odo dňa prijatia žiadosti a dokladov potrebných na vydanie víza. 2. Lehotu na prijatie rozhodnutia o žiadosti o vízum možno v individuálnych prípadoch predĺžiť až na 30 kalendárnych dní, najmä ak je potrebné ďalšie preskúmanie žiadosti. 3. Lehotu na prijatie rozhodnutia o žiadosti o vízum možno v naliehavých prípadoch skrátiť na dva pracovné dni alebo menej.“ Rozhodnutie o žiadosti o vízum sa prijme do 10 kalendárnych dní od dátumu prijatia úplnej žiadosti o vízum a sprievodných dokladov. Táto lehota sa môže predĺžiť až na 30 dní, napríklad z dôvodu konzultácie ústredných orgánov. Všetky tieto lehoty začínajú plynúť až vtedy, keď je spis so žiadosťou úplný, t. j. od dátumu prijatia žiadosti o vízum a sprievodných dokladov. V prípade diplomatických misií a konzulárnych úradov, ktoré majú systém udeľovania termínov stretnutí, sa do času na vybavenie žiadosti nezapočítava čas pred dohodnutým termínom stretnutia. Pri stanovovaní termínu stretnutia by sa mala zohľadniť prípadná naliehavosť, na ktorú upozornil žiadateľ o vízum, s ohľadom na vykonávanie článku 7 ods. 3. Stretnutia by sa mali spravidla uskutočniť do dvoch týždňov odo dňa, kedy bolo požiadané o stretnutie (pozri článok 6 ods. 5). Dlhšia lehota by mala byť výnimkou aj v období najväčšej pracovnej záťaže. Spoločný výbor bude túto otázku pozorne sledovať. V naliehavých prípadoch, keď bolo pozvanie odoslané neskoro, sa budú členské štáty snažiť, aby sa stretnutia na žiadosť členov oficiálnych delegácií Ukrajiny pri podávaní žiadostí o víza na diplomatických misiách a konzulárnych úradoch uskutočnili čo najskôr, najlepšie do dvoch pracovných dní. Rozhodnutie o skrátenej lehote na prijatie rozhodnutia o žiadosti o vízum v zmysle článku 7 ods. 3 prijíma konzulárny úradník. 2.1.3. Predĺženie platnosti víza vo výnimočných prípadoch V článku 9 dohody sa stanovuje, že: „Občanom Ukrajiny, ktorí nemôžu opustiť územie členských štátov v lehote stanovenej vo víze z dôvodu force majeure, sa platnosť víza bezplatne predĺži v súlade s právnymi predpismi platnými v hostiteľskom štáte o čas, ktorý je potrebný na ich návrat do štátu trvalého pobytu.“ Pokiaľ ide o možnosť predĺženia platnosti víza v prípadoch vyššej moci – napríklad kvôli pobytu v nemocnici v dôsledku nepredvídaných dôvodov/náhlej choroby/nehody – ak držiteľ víza nemá možnosť opustiť územie členského štátu do dátumu uvedeného na víze, uplatnia sa ustanovenia článku 33 ods. 1 vízového kódexu za predpokladu, že sú zlučiteľné s dohodou (napríklad predĺžené vízum zostáva jednotným vízom, ktoré oprávňuje na vstup na územie všetkých členských štátov schengenského priestoru, pre ktoré bolo vízum platné v čase jeho udelenia). Podľa dohody sa však platnosť víza v prípade vyššej moci predlžuje bezplatne. 2.2. Pravidlá, ktoré sa vzťahujú na určité kategórie žiadateľov o víza. 2.2.1. Písomné doklady potvrdzujúce účel cesty. Všetky kategórie osôb uvedené v článku 4 ods. 1 vrátane vodičov medzinárodnej nákladnej a osobnej dopravy musia účel cesty preukázať iba určenými dokladmi. Od týchto kategórií žiadateľov sa nesmú vyžadovať žiadne ďalšie doklady týkajúce sa účelu pobytu. Ako sa uvádza v článku 4 ods. 3, nebude sa vyžadovať žiadne ďalšie odôvodnenie, pozvanie alebo potvrdenie týkajúce sa účelu cesty. Ak v jednotlivých prípadoch pretrvávajú pochybnosti o skutočnom účele cesty, žiadateľ o vízum sa pozve na (dodatočný) hĺbkový rozhovor na veľvyslanectvo/konzulát, na ktorom sa mu môžu položiť otázky ohľadne jeho skutočného účelu pobytu alebo zamýšľaného návratu – pozri článok 21 ods. 8 vízového kódexu. V takýchto individuálnych prípadoch môže žiadateľ o vízum predložiť dodatočné doklady alebo o to môže vo výnimočných prípadoch požiadať konzulárny úradník. Spoločný výbor bude túto záležitosť pozorne sledovať. Na kategórie osôb, ktoré nie sú uvedené v článku 4, sa naďalej uplatňujú existujúce pravidlá týkajúce sa dokladov preukazujúcej ich účel cesty. To isté platí aj pre dokumenty týkajúce sa súhlasu rodičov s cestou detí mladších ako 18 rokov. Schengenské pravidlá alebo vnútroštátne právne predpisy sa uplatňujú na záležitosti, ktoré nie sú upravené v ustanoveniach tejto dohody, ako je uznávanie cestovných dokladov, cestovné zdravotné poistenie a dostatočné záruky týkajúce sa návratu a dostatočných prostriedkov na pokrytie nákladov (pozri bod I. 1.2.). V súlade s „Vyhlásením Európskej únie o dokladoch, ktoré sa predkladajú spolu so žiadosťou o krátkodobé víza“, ktoré je pripojené k dohode, „Európska únia vypracuje v súlade s článkom 48 ods. 1 písm. a) vízového kódexu harmonizovaný zoznam sprievodných dokladov s cieľom zabezpečiť, aby sa od žiadateľov z Ukrajiny vyžadovalo predkladanie v zásade rovnakých sprievodných dokladov“; od konzulátov členských štátov konajúcich v rámci miestnej schengenskej spolupráce sa žiada, aby zabezpečili, že sa ukrajinským žiadateľom o vízum poskytnú zrozumiteľné a jednotné základné informácie a že sa od nich bude vyžadovať predkladanie v zásade rovnakých sprievodných dokladov bez ohľadu na to, na ktorom konzulárnom úrade členského štátu podali žiadosť. Pôvodná žiadosť alebo osvedčenie dokladu vyžadovaného podľa článku 4 ods. 1 sa v zásade predkladá spolu so žiadosťou o vízum. Konzulát však môže začať spracovávať žiadosť o vízum na základe faxu alebo kópie žiadosti či osvedčenia dokladu. Konzulát však môže v prípade prvej žiadosti požadovať originál dokladu a musí oň požiadať v individuálnych prípadoch, v ktorých existujú pochybnosti. Keďže uvedené zoznamy niekedy obsahujú aj meno osoby, ktorá môže podpísať príslušné žiadosti/osvedčenia, ukrajinské orgány by mali informovať miestnu schengenskú spoluprácu, ak dôjde k výmene týchto osôb. Článok 4 – Sprievodné doklady potvrdzujúce účel cesty „1. Uvedené doklady sú postačujúce na doloženie účelu cesty na územie druhej zmluvnej strany pre uvedené kategórie občanov Ukrajiny: a) pre členov oficiálnych delegácií, ktorí sa na oficiálne pozvanie adresované Ukrajine zúčastňujú na oficiálnych stretnutiach, konzultáciách, rokovaniach alebo výmenných programoch, ako aj udalostiach organizovaných medzivládnymi organizáciami na území niektorého členského štátu: – list ukrajinského orgánu potvrdzujúci fakt, že žiadateľ je členom delegácie, ktorá cestuje na územie druhej zmluvnej strany na účely účasti na uvedených udalostiach, s priloženou kópiou oficiálnej pozvánky;“ Meno žiadateľa sa musí uviesť v liste príslušného orgánu, v ktorom sa potvrdzuje, že daná osoba je súčasťou delegácie a cestuje na územie druhej zmluvnej strany s cieľom účasti na oficiálnom stretnutí. Meno žiadateľa nemusí byť nevyhnutne uvedené takisto v oficiálnom pozvaní zúčastniť sa na stretnutí, aj keď pokiaľ sa oficiálne pozvanie adresuje konkrétnej osobe, meno tento osoby tam zrejme bude. Toto ustanovenie sa vzťahuje na členov oficiálnych delegácií bez ohľadu na pas (nebiometrický, služobný alebo cestovný pas), ktorý vlastnia. „b) pre podnikateľov a zástupcov podnikateľských organizácií: – písomná žiadosť hostiteľskej právnickej osoby alebo spoločnosti, úradu alebo pobočiek takejto právnickej osoby alebo spoločnosti, štátnych a miestnych orgánov členských štátov alebo organizačných výborov obchodných a priemyselných výstav, konferencií a sympózií na území členských štátov;“ „c) pre vodičov vozidiel registrovaných na Ukrajine, poskytujúcich služby v oblasti medzinárodnej nákladnej a osobnej dopravy, ktorí pôsobia na území členských štátov: – písomná žiadosť národného združenia dopravcov Ukrajiny poskytujúcich služby v oblasti medzinárodnej cestnej dopravy s uvedením účelu, trvania, cieľa (cieľov) cesty a frekvencie ciest;“ Príslušnými orgánmi, ktoré zaisťujú medzinárodnú cestnú dopravu a sú zodpovedné za uvedenie účelu, trvania, cieľa (cieľov) cesty a frekvencie ciest vodičov, ktorí poskytujú služby medzinárodnej nákladnej a osobnej dopravy na územie členských štátov vo vozidlách registrovaných na Ukrajine, sú tieto: Združenie medzinárodných cestných dopravcov Ukrajiny („ZMCD/АсМАП“) Poštová adresa združenia: ul. Šorsa 11 Kyjev, 03150, Ukrajina Úradníci oprávnení podpisovať žiadosti: Kostiučenko Leonid – predseda ZMCD Ukrajiny; Dokiľ Leonid – podpredseda ZMCD Ukrajiny; Kučiynskij Jurij – podpredseda ZMCD Ukrajiny. Štátny podnik „Služby v medzinárodnej cestnej preprave“ (št. p. „SMCP“) Poštová adresa št. p. „SMCP“: Ul. Nauky, 57 Kyjev, 03083, Ukrajina Tel. +38 044 5242 101 Fax +38 044 5240 070 Úradníci oprávnení podpisovať žiadosti: Tkačenko Anatolij – riaditeľ št. p. „SMCP“; Neronov Oleksandr – prvý zástupca riaditeľa št. p. „SMCP“. Ukrajinský zväz cestnej dopravy a logistiky Poštová adresa Ukrajinského zväzu cestnej dopravy a logistiky: Predslavinska ul., 28 Kyjev, 03150, Ukrajina Tel./fax +38 044 5287 130/+38 044 5287 146/+38 044 5294 440 Úradník oprávnený podpisovať žiadosti: Lypovskiyj Vitalij – predseda zväzu Celoukrajinské združenie automobilových dopravcov („CZAD“)(Всеукраїнська асоціація автомобільних перевізників) Poštová adresa CZAD: ul. Velika Vasilkivska, 139 Kyjev, 03150, Ukrajina Tel./fax: +38 044 5387 505, +38 044 5292 521 Úradníci oprávnení podpisovať žiadosti: Reva Vitalij (Віталій Рева) – predseda CZAD Glavatskyij Petro (Петро Главатський) – podpredseda CZAD e-mail: vaap@i.com.ua4. Celoukrajinské združenie automobilových dopravcov (CUAD)(Всеукраїнська асоціація автомобільних перевізників) Poštová adresa CZAD: Ul. Rayisy Okipnoyi, 3 Kyjev, 02002, Ukrajina Tel./fax: +38 044 5174 431, +38 044 5164 726 Úradníci oprávnení podpisovať žiadosti: Vakulenko Volodimir (Вакуленко Володимир Михайлович) – podpredseda CZAD 5. Ukrajinský štátny podnik „Ukrinteravtoservice“ (Українське державне підприємство по обслуговуванню іноземних та вітчизняних автотранспортних засобів «Укрінтеравтосервіс») Poštová adresa Ukrajinského štátneho podniku „Ukrinteravtoservice“: ul. Nauky, 57 Kyjev, 03083, Ukrajina Úradníci oprávnení podpisovať žiadosti: Dobrochod Serhij (Доброход Сергій Олександрович) – generálny riaditeľ Ukrajinského štátneho podniku “Ukrinteravtoservice” (Tel: +38 044 5240 999; mobil: +38 050 4638 932); Kubaľska Svitlana (Кубальська Світлана Сергіївна) – zástupkyňa generálneho riaditeľa Ukrajinského štátneho podniku „Ukrinteravtoservice“ (tel: +38 044 5240 999; mobil: +38 050 5508 262); So zreteľom na súčasné problémy týkajúce sa tejto kategórie žiadateľov bude Spoločný výbor podrobne monitorovať vykonávanie tohto ustanovenia. „d) pre členov vlakových posádok, posádok chladiarenských vozňov a posádok lokomotív v medzinárodných vlakoch, ktorí cestujú na územia členských štátov: – písomná žiadosť príslušnej železničnej spoločnosti Ukrajiny s uvedením účelu, trvania a frekvencie ciest;“ Príslušným orgánom v oblasti železničnej dopravy Ukrajiny je Štátna správa železničnej dopravy Ukrajiny („Ukrzaliznyca“/„Укрзалізниця“). Poštová adresa „Ukrzaliznyca“: ul. Tverska, 5 – 7 Kyjev, 03680, Ukrajina Podľa rozdelenia kompetencií vo vedení „Ukrzaliznyca“ úradníci zodpovední za poskytovanie informácií o účele, trvaní a frekvencii ciest členov posádok vlakov, chladiarenských vozňov a lokomotív v medzinárodných vlakoch na trase medzi územím členských štátov EÚ a Ukrajinou sú: Bolobolin Serhij (Болоболін Сергій Петрович) – prvý generálny riaditeľ Ukrzaliznycia (tel: +38 044 4650 010); Serhijenko Mykola (Сергієнко Микола Іванович) – prvý zástupca generálneho riaditeľa Ukrzaliznyca (tel: +38 044 4650 001); Žurakivskyj Vitalij (Жураківський Віталій Олександрович) – prvý zástupca generálneho riaditeľa Ukrzaliznyca (tel: +38 044 4650 041); Slipčenko Oleksij (Сліпченко Олексій Леонтійович) – zástupca generálneho riaditeľa Ukrzaliznyca (tel: +38 044 4650 014); Naumenko Petro (Науменко Петро Петрович) – zástupca generálneho riaditeľa Ukrzaliznyca (tel: +38 044 4650 012); Čekalov Pavlo (Чекалов Павло Леонтійович) – zástupca generálneho riaditeľa Ukrzaliznyca (tel: +38 044 4650 013); Matviiv Igor – vedúci oddelenia medzinárodných vzťahov Ukrzaliznyca (tel: +38 044 4650 425). „e) pre novinárov a technický personál pracovne sprevádzajúci novinárov: – certifikát alebo iný doklad vydaný profesijnou organizáciou alebo zamestnávateľom žiadateľa, preukazujúci, že dotknutá osoba je kvalifikovaný novinár, a potvrdzujúci, že účelom cesty je výkon novinárskej práce alebo preukazujúci, že daná osoba je členom technického personálu, ktorý novinára pracovne sprevádza.;“ Táto kategória sa nevzťahuje na novinárov na voľnej nohe. Musí sa predložiť certifikát alebo doklad preukazujúci, že žiadateľ je profesionálny novinár, a originálny doklad vydaný jeho/jej zamestnávateľom, v ktorom sa uvádza, že účelom cesty je výkon novinárskej práce, alebo preukazujúci, že daná osoba je členom technického personálu, ktorý novinára pracovne sprevádza. Príslušnou ukrajinskou profesijnou organizáciou preukazujúcou, že dotknutá osoba je kvalifikovaný novinár, je: 1. Národný zväz novinárov Ukrajiny (NZNU) („Національна спілка журналістів України“, НСЖУ). NZNU vydáva kvalifikovaným zamestnancom vnútroštátnych masmédií preukaz profesionálneho novinára a medzinárodný preukaz novinára, ktorého štandardný vzor stanovuje Medzinárodná federácia novinárov. Poštová adresa NZNU: Chreščatyk ul., 27-A Kyjev, 01001, Ukrajina Oprávnená osoba NZNU: Nalyvajko Oleg Igorovyč (Наливайко Олег Ігорович) – prezident NZNU Telefón/fax: +38 044 2342 096; +38 044 2344 960; +38 044 2345 209 e-mail: spilka@nsju.org; admin@nsju.org. 2. Zväz nezávislých médií Ukrajiny (ZNMU) Незалежна медіа-профспілка України. Poštová adresa: Kancelária 25 Chreščatyk ul., 27 – A Kyjev, 01001, Ukrajina Oprávnené osoby sú: Lukanov Jurii (Луканов Юрій Вадимович)– predseda ZNMU Vynyčuk Oksana (Оксана Винничук) – výkonná tajomníčka ZNMU Tel: + 38 050 3565 758 e-mail: secretar@profspilka.org.ua „f) pre účastníkov vedeckých, kultúrnych a umeleckých aktivít vrátane univerzitných a iných výmenných programov: – písomná žiadosť hostiteľskej organizácie o účasť na týchto aktivitách;“ „g) pre žiakov, študentov, študentov postgraduálneho štúdia a ich sprevádzajúcich učiteľov, ktorí cestujú za účelom štúdia alebo vzdelávacích školení, vrátane ciest v rámci výmenných programov a iných školských aktivít: – písomná žiadosť alebo potvrdenie o zápise od hostiteľskej univerzity, fakulty alebo školy alebo študentský preukaz, alebo potvrdenie o zapísaných predmetoch;“ Študentský preukaz možno akceptovať ako odôvodnenie účelu cesty len vtedy, ak ho vydala hostiteľská univerzita, akadémia, inštitút, stredná škola alebo škola, kde sa má štúdium alebo vzdelávacie školenie uskutočniť. „h) pre účastníkov medzinárodných športových podujatí a ich odborný sprievod: – písomná žiadosť hostiteľskej organizácie, príslušných orgánov, národných športových federácií alebo národných olympijských výborov členských štátov;“ Zoznam sprevádzajúcich osôb v prípade medzinárodných športových akcií sa obmedzí na osoby, ktoré sprevádzajú športovcov ako ich odborný sprievod: tréneri, maséri, zdravotnícky personál a predseda športového klubu. fanúšikovia sa nepovažujú za sprevádzajúce osoby. „i) pre účastníkov oficiálnych výmenných programov organizovaných partnerskými mestami a inými obecnými subjektmi: písomná žiadosť príslušného riadiaceho pracovníka/starostu týchto miest alebo iných obecných subjektov;“ Riadiacim pracovníkom/starostom mesta alebo iného obecného subjektu, ktorý je oprávnený vydávať písomnú žiadosť, je riadiaci pracovník/starosta hostiteľského mesta alebo obce, kde sa majú partnerské činnosti uskutočniť. Táto kategória zahŕňa iba oficiálne twinningové projekty. „j) pre blízkych príbuzných – manželských partnerov, deti (vrátane adoptovaných), rodičov (vrátane opatrovníkov), starých rodičov a vnúčatá, ktorí navštevujú občanov Ukrajiny s legálnym pobytom na území členského štátu alebo občanov Európskej únie s pobytom na území členského štátu, ktorého sú štátnymi príslušníkmi: – písomná žiadosť hostiteľskej osoby;“ Tento odsek upravuje situáciu ukrajinských blízkych príbuzných, ktorí cestujú do členských štátov za účelom návštevy občanov Ukrajiny s legálnym pobytom na území členských štátov alebo občanov Európskej únie s pobytom na území členského štátu, ktorého sú štátnymi príslušníkmi. Pravosť podpisu pozývajúcej osoby musí potvrdiť príslušný orgán v súlade s vnútroštátnymi právnymi predpismi krajiny bydliska. Je takisto potrebné preukázať legálny pobyt pozývajúcej osoby a rodinnú väzbu; napríklad tým, že spolu s písomnou žiadosťou od hostiteľskej osoby, sa predložia kópie dokumentov, v ktorých sa vysvetľuje jeho/jej status, ako napríklad povolenie na pobyt a doklady potvrdzujúci rodinné väzby. Toto ustanovenie sa tiež uplatňuje na rodinných príslušníkov pracovníkov diplomatických misií a konzulátov, ktorí cestujú za účelom rodinnej návštevy v dĺžke 90 dní na územie členských štátov, s výnimkou potreby preukázať legálny pobyt a rodinné väzby. V súlade s vyhlásením Európskej únie o zjednodušení vízového režimu pre rodinných príslušníkov pripojeným k dohode „s cieľom uľahčiť mobilitu väčšieho počtu osôb, ktoré majú rodinné väzby s občanmi Ukrajiny s legálnym pobytom na území členských štátov alebo s občanmi Európskej únie s pobytom na území členského štátu, ktorého sú občanmi (najmä sestry a bratia a ich deti), Európska únia vyzýva konzulárne úrady členských štátov, aby plne využívali možnosti, ktoré dáva vízový kódex, na zjednodušenie udeľovania víz tejto kategórii osôb, a to najmä prostredníctvom zjednodušenia požiadaviek na písomné doklady požadované od žiadateľov, oslobodenia od poplatkov za spracovanie a v náležitých prípadoch prostredníctvom udeľovania viacnásobných víz.“ „k) pre blízkych navštevujúcich pohrebné obrady: – úradný doklad potvrdzujúci úmrtie, ako aj rodinný alebo iný vzťah medzi žiadateľom a pochovaným;“ V dohode sa neupresňuje, orgány ktorej krajiny by mali vydať uvedený úradný doklad: orgány krajiny, kde sa bude konať pohrebný obrad, alebo orgány krajiny, v ktorej má pobyt osoba, ktorá si praje zúčastniť sa pohrebného obradu. Je treba pripustiť, že takýto úradný doklad by mohli vydať príslušné orgány oboch krajín. Musí sa predložiť uvedený úradný doklad potvrdzujúci úmrtie, ako aj rodinný alebo iný vzťah medzi žiadateľom a pochovaným; napr. rodný a/alebo sobášny list. „l) pre návštevníkov vojenských a občianskych cintorínov: – úradný doklad potvrdzujúci úmrtie, ako aj rodinný alebo iný vzťah medzi žiadateľom a zosnulým/pochovaným;“ V dohode sa neupresňuje, orgány ktorej krajiny by mali vydať uvedený úradný doklad: orgány krajiny, kde sa nachádza cintorín alebo orgány krajiny, v ktorej má pobyt osoba, ktorá si praje navštíviť cintorín. Je treba pripustiť, že takýto úradný doklad by mohli vydať príslušné orgány oboch krajín. Musí sa predložiť uvedený úradný doklad potvrdzujúci existenciu a udržiavanie hrobu, ako aj rodinný alebo iný vzťah medzi žiadateľom a pochovaným. V súlade s vyhlásením pripojeným k dohode sa spravidla udelia krátkodobé víza pre osoby navštevujúce vojenské a občianske cintoríny na dobu najviac 14 dní. „m) pre osoby cestujúce zo zdravotných dôvodov a osoby, ktoré ich musia sprevádzať: – úradný doklad zdravotného zariadenia potvrdzujúci nevyhnutnosť lekárskeho ošetrenia v tomto zariadení a potrebu, aby bola osoba sprevádzaná, a doklad o dostatočných finančných prostriedkoch na úhradu tohto lekárskeho ošetrenia;“ Musí sa predložiť doklad zdravotníckeho zariadenia potvrdzujúci nevyhnutnosť lekárskeho ošetrenia v tomto zariadení a doklad o dostatočných finančných prostriedkoch na úhradu lekárskeho ošetrenia a tento doklad by mal takisto potvrdzovať nutnosť sprievodu. „n) pre zástupcov organizácií občianskej spoločnosti, ktorí cestujú na účely vzdelávacích školení, seminárov, konferencií, a to aj v rámci výmenných programov: — písomná žiadosť vydaná hostiteľskou organizáciou, potvrdenie, že osoba zastupuje organizáciu občianskej spoločnosti, a osvedčenie od príslušného registra o zriadení takejto organizácie vydané štátnym orgánom v súlade s vnútroštátnymi právnymi predpismi;“ Dokladom, ktorý dokazuje registráciu na organizácie občianskej spoločnosti na Ukrajine, je povolenie vydané štátnou registračnou službou Ukrajiny s údajmi z registra verejných združení. „o) pre príslušníkov slobodných povolaní, ktorí sa zúčastňujú na medzinárodných výstavách, konferenciách, sympóziách, seminároch alebo iných podobných podujatiach organizovaných na území členských štátov; — písomná žiadosť hostiteľskej organizácie potvrdzujúca, že príslušná osoba sa zúčastňuje na tomto podujatí; p) pre predstaviteľov náboženských spoločenstiev: — písomná žiadosť náboženského spoločenstva registrovaného na Ukrajine s uvedením účelu, trvania a frekvencie ciest;“ Dokladom, ktorý dokazuje registráciu náboženského spoločenstva na Ukrajine, je výpis z jednotného štátneho registra právnických a fyzických osôb – podnikateľov s uvedením, že organizačnou a právnou formou právnickej osoby je náboženské spoločenstvo. „q) pre účastníkov oficiálnych programov cezhraničnej spolupráce Európskej únie, napr. v rámci nástroja európskeho susedstva a partnerstva; — písomná žiadosť od hostiteľskej organizácie.“ Upozornenie: Dohoda nevytvára žiadne nové pravidlá zodpovednosti fyzických alebo právnických osôb vydávajúcich písomné žiadosti. V prípade vydania nepravdivej žiadosti sa uplatnia právne predpisy EÚ/vnútroštátne právne predpisy. 2.2.2. Udeľovanie víz na viac vstupov. V prípadoch, keď žiadateľ o vízum musí často alebo pravidelne cestovať na územie členských štátov, sa vydávajú krátkodobé víza na niekoľko vstupov za predpokladu, že celková dĺžka týchto návštev neprekročí 90 dní počas obdobia 180 dní. V článku 5 dohody sa stanovuje, že: „1. Diplomatické misie a konzulárne miesta členských štátov vydávajú viacnásobné vstupné víza platné päť rokov nasledujúcim kategóriám osôb: a) členom národných a regionálnych vlád a parlamentov, ústavných a najvyšších súdov, štátnym a regionálnym prokurátorom a ich zástupcom, ak nie sú oslobodení od vízovej povinnosti podľa tejto dohody, počas výkonu ich funkcie; b) stálym členom oficiálnych delegácií, ktorí sa na oficiálne pozvanie adresované Ukrajine zúčastňujú na oficiálnych stretnutiach, konzultáciách, rokovaniach alebo výmenných programoch, ako aj udalostiach organizovaných medzivládnymi organizáciami na území niektorého členského štátu; c) manželským partnerom a deťom (vrátane adoptovaných) mladším ako 21 rokov alebo nezaopatreným deťom a rodičom (vrátane opatrovníkov), ktorí navštevujú občanov Ukrajiny s legálnym pobytom na území členských štátov alebo občanov Európskej únie s pobytom na území členského štátu, ktorého sú občanmi; d) podnikateľom a zástupcom obchodných organizácií, ktorí pravidelne cestujú do členských štátov; e) novinárom a technickému personálu pracovne sprevádzajúcemu novinárov. Odchylne od prvého pododseku, ak potreba alebo zámer cestovať často alebo pravidelne sú zjavne obmedzené na kratšie obdobie, platnosť viacnásobných vstupných víz sa obmedzí iba na toto obdobie, predovšetkým ak – funkčné obdobie v prípade osôb uvedených v písm. a), – v prípade osôb uvedených v písm. b) obdobie, počas ktorého sú v postavení stáleho člena oficiálnej delegácie, – v prípade osôb uvedených v písm. c) lehota platnosti povolenia na legálny pobyt občanov Ukrajiny s legálnym pobytom v Európskej únii, – v prípade osôb uvedených v písm. d) obdobie, počas ktorého sú v postavení zástupcu obchodných organizácií, alebo ak platnosť pracovnej zmluvy, – pracovná zmluva v prípade osôb uvedených v písm. e) je kratšia ako päť rokov.“ Pre tieto kategórie osôb, berúc do úvahy ich profesijné postavenie alebo rodinný vzťah s občanom Ukrajiny s legálnym pobytom na území členského štátu alebo s občanom Európskej únie s pobytom na území členského štátu, ktorého je štátnym príslušníkom, je oprávnené vydávať spravidla víza na viac vstupov platné päť rokov. Výraz „platné až päť rokov“ použitý v predchádzajúcej dohode ponechával konzulátom priestor pri rozhodovaní o dĺžke platnosti víza, keďže stanovoval iba maximálnu dĺžku platnosti. V zmenenej dohode sa už tento priestor neposkytuje, keďže táto obsahuje nové znenie „platné päť rokov“, čo znamená, že ak žiadateľ splnil požiadavky uvedené v článku 5 ods. 1, víza na viac vstupov platia päť rokov. Osoby, na ktoré sa vzťahuje článok 5 ods. 1 písm. a), by mali predložiť potvrdenie o svojom profesijnom postavení a dĺžke mandátu. Toto ustanovenie sa nevzťahuje na osoby, na ktoré sa vzťahuje článok 5 ods. 1 písm. a), ak sú oslobodené od vízovej povinnosti podľa tejto dohody, t. j. ak sú držiteľmi diplomatických alebo biometrických služobných pasov. Osoby, na ktoré sa vzťahuje článok 5 ods. 1 písm. b), musia predložiť dôkaz o svojom postavení stáleho člena delegácie a o potrebe pravidelne sa zúčastňovať na stretnutiach, konzultáciách, rokovaniach alebo výmenných programoch. Osoby, na ktoré sa vzťahuje článok 5 ods. 1 písm. c), musia predložiť dôkaz o legálnom pobyte pozývajúcej osoby (pozri bod II. 2.2.1). Osoby, na ktoré sa vzťahuje článok 5 ods. 1 písm. e), musia predložiť dôkaz o svojom profesijnom postavení a dĺžke ich aktivít. „2. Diplomatické misie a konzulárne miesta členských štátov vydávajú viacnásobné vstupné víza platné jeden rok nasledujúcim kategóriám osôb, ktorým počas predchádzajúceho roku bolo udelené aspoň jedno vízum, ktoré využili v súlade s právnymi predpismi o vstupe a pobyte v navštevovanom štáte: a) vodičom vozidiel registrovaných na Ukrajine, poskytujúcich služby v oblasti medzinárodnej nákladnej a osobnej dopravy, pôsobiacich na území členských štátov; b) členom vlakových posádok, posádok chladiarenských vozňov a posádok lokomotív v medzinárodných vlakoch, ktorí cestujú na územia členských štátov; c) účastníkom vedeckých, kultúrnych a umeleckých aktivít vrátane univerzitných a iných výmenných programov, ktorí pravidelne cestujú do členských štátov; d) účastníkom medzinárodných športových podujatí a ich profesionálnemu sprievodu; e) účastníkom oficiálnych výmenných programov organizovaných partnerskými mestami a inými obecnými subjektmi; f) zástupcom organizácií občianskej spoločnosti, ktorí pravidelne cestujú do členských štátov na účely vzdelávacích školení, seminárov, konferencií, a to aj v rámci výmenných programov; g) účastníkom oficiálnych programov cezhraničnej spolupráce Európskej únie, napr. v rámci nástroja európskeho susedstva a partnerstva; h) študentom a študentom postgraduálneho štúdia, ktorí pravidelne cestujú na účely štúdia alebo vzdelávacieho školenia, vrátane ciest v rámci výmenných programov; i) predstaviteľom náboženských spoločenstiev; j) príslušníkom slobodných povolaní, ktorí sa zúčastňujú na medzinárodných výstavách, konferenciách, sympóziách, seminároch alebo iných podobných podujatiach organizovaných na území členských štátov; k) osobám, ktoré cestujú pravidelne zo zdravotných dôvodov, a osobám, ktoré ich musia sprevádzať. Odchylne od prvého pododseku, ak potreba alebo zámer cestovať často alebo pravidelne sú zjavne obmedzené na kratšie obdobie, platnosť viacnásobných vstupných víz sa obmedzí iba na toto obdobie.“ Výraz „platné až jeden rok“ použitý v predchádzajúcej dohode ponechával konzulátom priestor pri rozhodovaní o dĺžke platnosti víza, keďže stanovoval iba maximálnu dĺžku platnosti. V zmenenej dohode sa už tento priestor neposkytuje, keďže táto obsahuje nové znenie „platné jeden rok“, čo znamená, že ak žiadateľ splnil požiadavky uvedené v článku 5 ods. 2, víza na viac vstupov platia jeden rok. Víza na viac vstupov platné jeden rok sa vydajú uvedeným kategóriám osôb, ak v priebehu predchádzajúceho roku (12 mesiacov) získal žiadateľ o vízum aspoň jedno schengenské vízum, využil ho v súlade s právnymi predpismi o vstupe a pobyte v navštevovanom štáte (-och) (napríklad neprekročil povolenú dĺžku pobytu) a ak existujú dôvody pre žiadosť o vízum na viac vstupov. Schengenské vízum získané v priebehu predchádzajúceho roku môže byť vydané iným schengenským štátom, ako tým, v ktorom žiadateľ požiadal o nové vízum. V prípadoch, keď nie je opodstatnené vydať vízum platné jeden rok (napríklad ak výmenný program trvá menej ako jeden rok alebo osoba nemá potrebu cestovať často alebo pravidelne po celý rok) bude platnosť víza kratšia ako jeden rok za predpokladu, že ostatné podmienky na vydanie víza sú splnené. „3. Diplomatické misie a konzulárne miesta členských štátov vydávajú viacnásobné vstupné víza platné najmenej dva roky a najviac päť rokov kategóriám osôb uvedeným v odseku 2 tohto článku, ktorí počas predchádzajúcich dvoch rokov využili jednoročné viacnásobné vstupné víza v súlade s právnymi predpismi o vstupe a pobyte v navštevovanom štáte, ak potreba alebo zámer cestovať často alebo pravidelne sú zjavne obmedzené na kratšie obdobie, pričom v takom prípade sa platnosť viacnásobných vstupných víz obmedzí iba na toto obdobie. 4. Celková dĺžka pobytu osôb uvedených v odsekoch 1 až 3 tohto článku na území členských štátov neprekročí 90 dní počas obdobia 180 dní.“ Víza na viac vstupov platné dva až päť rokov sa vydajú kategóriám uvedeným v článku 5 ods. 2 pod podmienkou, že v priebehu predchádzajúcich dvoch rokov využili schengenské víza na viac vstupov platné jeden rok v súlade s právnymi predpismi o vstupe a pobyte na území (-iach) navštíveného štátu a že potreba často alebo pravidelne cestovať nie je vyslovene obmedzená na kratšie obdobie. Je potrebné poznamenať, že vízum s platnosťou od 2 do 5 rokov sa vydáva iba vtedy, ak boli žiadateľovi o vízum v predchádzajúcich dvoch rokoch vydané dve víza platné jeden rok – avšak nie menej, a tieto víza využil v súlade s právnymi predpismi o vstupe a pobyte na území navštíveného štátu (navštívených štátov). Na základe posúdenia každej žiadosti o vízum rozhodnú diplomatické misie a konzulárne úrady o dobe platnosti týchto víz, t. j. od dvoch do piatich rokov. Pokiaľ ide o definíciu kritérií v článku 5 ods. 2: „ktoré...odôvodnene žiadajú o vydanie viacnásobného vstupného víza“, a článku 5 ods. 3: „...u ktorých stále trvajú dôvody na vydanie viacnásobných vstupných víz“, uplatnia sa kritériá pre vydávanie tohto typu víz stanovené v článku 24 ods. 2 písm. a) vízového kódexu: t.j. ak osoba potrebuje často cestovať do jedného alebo viacerých členských štátov, napríklad pracovne. Ak žiadateľ nevyužil predchádzajúce vízum, neexistuje povinnosť vydávať vízum na viac vstupov. Napriek tomu sa však takéto vízum môže vydať, ak bolo predchádzajúce nevyužitie víza spôsobené okolnosťami, ktoré sú nezávislé od vôle žiadateľa; napríklad dlhodobá absencia vodiča nákladných áut z dôvodu choroby. Pozri bod II.2.2.1. týkajúci sa dokladov potvrdzujúcich účel cesty pre vydávanie víz na viac vstupov pre kategórie uvedené v článku 5. 2.2.3. Držitelia diplomatických a služobných pasov. V článku 10 dohody sa stanovuje, že: „1. Občania Ukrajiny, ktorí sú držiteľmi diplomatických pasov, môžu vstúpiť na územie členských štátov, opustiť ho alebo prejsť týmto územím bez víz. 2. Občania Ukrajiny, ktorí sú držiteľmi platných biometrických služobných pasov, môžu vstúpiť na územie členských štátov, opustiť ho alebo prejsť týmto územím bez víz. 3. Osoby uvedené v odsekoch 1a 2 tohto článku sa môžu zdržiavať na území členských štátov najviac 90 dní počas 180 dní.“ Existujúce dvojstranné dohody alebo dohovory stanovujúce oslobodenie od vízovej povinnosti pre držiteľov nebiometrických služobných pasov sa budú aj naďalej uplatňovať, pokiaľ neboli vypovedané alebo pozastavené (pozri bod 1.6). Touto dohodou sa neupravuje vysielanie diplomatov do členských štátov. V týchto prípadoch sa použije bežný akreditačný postup. III. ŠTATISTIKA Aby spoločný výbor ustanovený dohodou mohol účinne monitorovať vykonávanie dohody, musia diplomatické misie a konzulárne úrady členských štátov predložiť Komisii štatistické údaje každých šesť mesiacov, a ak je to možné, podľa jednotlivých mesiacov: o typoch víz vydaných rôznym kategóriám osôb, na ktoré sa dohoda vzťahuje; o počte víz zamietnutých rôznym kategóriám osôb, na ktoré sa dohoda vzťahuje; o percentuálnom podiele žiadateľov, ktorí boli pozvaní na osobný pohovor, podľa jednotlivých kategórií osôb; o vízach na viac vstupov s platnosťou na päť rokov vydaných občanom Ukrajiny (podľa jednotlivých krajín). – o podiele víz vydaných bezplatne rôznym kategóriám osôb, na ktoré sa dohoda vzťahuje.